สรุปภาวะตลาดหุ้นต่างประเทศประจำวันที่ 8 ก.พ. 2562
สรุปภาวะตลาดหุ้นต่างประเทศประจำวันที่ 8 ก.พ. 2562
11 ก.พ. 2562

-ดัชนีดาวโจนส์ตลาดหุ้นนิวยอร์กปิดลบเมื่อวันศุกร์ (8 ก.พ.) เนื่องจากนักลงทุนยังคงวิตกเกี่ยวกับความไม่แน่นอนทางการค้าระหว่างสหรัฐ-จีน การชะลอตัวของเศรษฐกิจโลก และความกังวลเกี่ยวกับแนวโน้มผลประกอบการของบริษัทจดทะเบียน ซึ่งล้วนเป็นปัจจัยกดดันให้ตลาดไม่สามารถปรับตัวขึ้น
ดัชนีเฉลี่ยอุตสาหกรรมดาวโจนส์ปิดที่ 25,106.33 จุด ลดลง 63.20 จุดหรือ -0.25% ขณะที่ดัชนี S&amp;P500 ปิดที่ 2,707.88 จุด เพิ่มขึ้น 1.83 จุดหรือ +0.07%  และดัชนี Nasdaq ปิดที่ 7,298.20 จุด ปรับตัวขึ้น 9.85 จุดหรือ +0.14%
 
ตลาดหุ้นยุโรปปิดลดลงเมื่อวันศุกร์ (8 ก.พ.) เนื่องจากความวิตกเกี่ยวกับการค้าจีน-สหรัฐกดดันหุ้นกลุ่มรถยนต์และน้ำมัน หลังจากที่ตลาดดีดตัวขึ้นเล็กน้อยในช่วงเปิดตลาด โดยได้แรงหนุนจากข้อมูลการส่งออกของเยอรมนีที่เพิ่มขึ้น
ดัชนี Stoxx Europe 600 ลดลง 0.56% ปิดที่ 358.07 จุด
ดัชนี CAC-40 ตลาดหุ้นฝรั่งเศสปิดที่ 4,961.64 จุด ลบ 23.92 จุดหรือ -0.48% ขณะที่ดัชนี DAX ตลาดหุ้นเยอรมันปิดที่ 10,906.78 จุด ร่วง 115.22 จุดหรือ -1.05% และดัชนี FTSE 100 ตลาดหุ้นลอนดอนปิดที่ 7,071.18 จุด ปรับตัวลง 22.40 จุดหรือ -0.32%
 
ตลาดหุ้นลอนดอนปิดลดลงเมื่อวันศุกร์ (8 ก.พ.) โดยหุ้นกลุ่มเหมืองและกลุ่มน้ำมันกดดันตลาด ขณะที่นักลงทุนยังคงจับตาสถานการณ์การค้าระหว่างสหรัฐและจีน รวมถึงการเจรจาเรื่องอังกฤษแยกตัวออกจากสหภาพยุโรป (Brexit)
ดัชนี  FTSE 100 ตลาดหุ้นลอนดอนปิดที่ 7,071.18 จุด ปรับตัวลง 22.40 จุดหรือ -0.32%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวขึ้นเมื่อวันศุกร์ (8 ก.พ.) แม้มีรายงานว่าจำนวนแท่นขุดเจาะน้ำมันในสหรัฐเพิ่มขึ้นในสัปดาห์นี้ก็ตาม โดยราคาน้ำมันยังคงได้แรงหนุนจากแนวโน้มที่ตลาดน้ำมันโลกจะตึงตัว หลังการปรับลดการผลิตของโอเปก และการคว่ำบาตรบริษัทน้ำมันของเวเนซุเอลา
สัญญาน้ำมันดิบ WTI ส่งมอบเดือนมี.ค.เพิ่มขึ้น 8 เซนต์ หรือ 0.2% ปิดที่ 52.72 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย.ปรับตัวขึ้น 47 เซนต์ หรือ 0.8% ปิดที่ 62.10 ดอลลาร์/บาร์เรล
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (8 ก.พ.) เนื่องจากนักลงทุนขานรับข้อมูลเศรษฐกิจที่สำคัญของสหรัฐ หลังกระทรวงแรงงานสหรัฐเปิดเผยเมื่อวันพฤหัสบดีว่า จำนวนผู้ขอรับสวัสดิการว่างงานลดลงในสัปดาห์ที่ผ่านมา
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ปรับตัวขึ้น 0.14% สู่ระดับ 96.6389
อย่างไรก็ตาม ดอลลาร์อ่อนค่าลงเมื่อเทียบกับเยนที่ระดับ 109.77 เยน จากระดับ 109.83 เยน ขณะที่ลดลงเมื่อเทียบกับฟรังก์สวิสที่ระดับ 0.9999 ฟรังก์สวิส จากระดับ 1.0017 ฟรังก์สวิส และดอลลาร์ร่วงลงเมื่อเทียบกับดอลลาร์แคนาดาที่ระดับ 1.3268 ดอลลาร์แคนาดา จากระดับ 1.3301 ดอลลาร์แคนาดา
ส่วนยูโรปรับตัวลงเมื่อเทียบกับดอลลาร์ที่ระดับ 1.1322 ดอลลาร์ จากระดับ 1.1351 ดอลลาร์ ขณะที่ปอนด์อ่อนค่าลงเมื่อเทียบกับดอลลาร์ที่ระดับ1.2932 ดอลลาร์ จากระดับ 1.2959 ดอลลาร์ และดอลลาร์ออสเตรเลียปรับตัวลงเมื่อเทียบกับดอลลาร์สรัฐที่ระดับ 0.7085 ดอลลาร์ จากระดับ 0.7100 ดอลลาร์
 
สัญญาทองคำตลาดนิวยอร์กปิดบวกเมื่อวันศุกร์ (8 ก.พ.) เนื่องจากการปรับตัวลงของตลาดหุ้นทั่วโลกหนุนความต้องการซื้อทองในฐานะสินทรัพย์ปลอดภัย
สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 4.30 ดอลลาร์ หรือ 0.3% ปิดที่ 1,318.50 ดอลลาร์/ออนซ์
สัญญาโลหะเงินส่งมอบเดือนมี.ค. ปรับตัวขึ้น 9.6 เซนต์ หรือ 0.6% ปิดที่ 15.809 ดอลลาร์/ออนซ์
สัญญาพลาตินัมส่งมอบเดือนเม.ย. บวก 5.20 ดอลลาร์ หรือ 0.7% ปิดที่ 802.50 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 13.10 ดอลลาร์ หรือ 1% ปิดที่ 1,371.20 ดอลลาร์/ออนซ์